b'\n_START_ARTICLE_\nHypotermi\n_START_SECTION_\nOm hypotermi\n_START_PARAGRAPH_\nHypotermi, eller nedkj\xc3\xb8ling regnes som kroppstemperaturer under 35 grader. Fordi mange termometre har d\xc3\xa5rlig sensitivitet for lav temperatur og m\xc3\xa5linger i munn, armhule og \xc3\xb8re ofte er av d\xc3\xa5rlig kvalitet, skal kroppstemperaturen (kjernetemperaturen) m\xc3\xa5les rektalt. Nedkj\xc3\xb8ling av pasienter som har blitt gjenopplivet etter hjertestans til 32-34 grader brukes i dag for \xc3\xa5 beskytte hjernen mot iskemi (for lite oksygen). Nedkj\xc3\xb8ling beskytter alts\xc3\xa5 hjernen mot lavt oksygenniv\xc3\xa5 i blodet. Dette forklarer ogs\xc3\xa5 hvorfor noen mennesker overlever hjertestans over mange timer og med sv\xc3\xa6rt lave kjernetemperaturer. Likevel er hypoterme pasienter sv\xc3\xa6rt utsatt for \xc3\xa5 f\xc3\xa5 hjerterytmeforstyrrelser og andre komplikasjoner. Muligheten til \xc3\xa5 varme opp slike pasienter med hjerte-lunge-maskin, gj\xc3\xb8r at det er sv\xc3\xa6rt viktig at de blir fl\xc3\xb8yet til universitetssykehus med spesialkompetanse uten f\xc3\xb8rst \xc3\xa5 bli sendt til lokalsykehus, hvis dette er mulig._NEWLINE_Ved skader, for eksempel ved trafikkulykker, vil nedkj\xc3\xb8ling av den skadede fort bli et alvorlig problem i tillegg til andre skader pasienten har. Siden den skadede har liten eller ingen muskelaktivitet som skaper varme, blir nedkj\xc3\xb8lingen betydelig raskere enn hos en person i vanlig aktivitet ute. \xc3\x85 hindre varmetap med kl\xc3\xa6r, tepper, folie etc. kan v\xc3\xa6re en sv\xc3\xa6rt viktig behandling.\n_START_SECTION_\nMild hypotermi \xe2\x80\x93 35\xe2\x80\x9332 \xc2\xb0celsius\n_START_PARAGRAPH_\nFryser og klarer ikke slappe av, redusert stemningsleie. Blek og kald hud, \xc3\xb8kt blodtrykk, raskere puls og pust. D\xc3\xa5rlig finmotorikk og etter hvert ogs\xc3\xa5 grovmotorikk. Kroppen skjelver for \xc3\xa5 produsere varme. Redusert oksygen til hjernen gir redusert bevissthet.\n_START_SECTION_\nModerat hypotermi \xe2\x80\x93 32\xe2\x80\x9330 \xc2\xb0celsius\n_START_PARAGRAPH_\nF\xc3\xb8ler seg s\xc3\xb8vning og kan ha paradoks varmef\xc3\xb8lelse der f.eks pasienten kler av seg. Langsommere pust og redusert bevissthet.\n_START_SECTION_\nDyp hypotermi \xe2\x80\x93 under 30 \xc2\xb0celsius\n_START_PARAGRAPH_\nBevisstl\xc3\xb8s, g\xc3\xa5r mot komat\xc3\xb8s (skinnd\xc3\xb8d), som kan v\xc3\xa6re vanskelig \xc3\xa5 skille fra klinisk d\xc3\xb8d. Dilaterte pupiller som blir lysstive etterhvert. Langsom pust (ca. 2\xe2\x80\x933 ganger per minutt ved 20\xc2\xa0\xc2\xb0C.)_NEWLINE_Ved 27 - 28 \xc2\xb0C inntreffer bevisstl\xc3\xb8shet_NEWLINE_- Hjertet pumper saktere dermed f\xc3\xa5r hodet lite oksygen og greier ikke \xc3\xa5 arbeide i s\xc3\xa5 lav temperatur og sl\xc3\xa5r seg derfor i hvilemodus for \xc3\xa5 gi energi til resterende vitale organer.\n_START_SECTION_\nN\xc3\xa5r er det fare for \xc3\xa5 bli nedkj\xc3\xb8lt?\n_START_PARAGRAPH_\n- I alle tilfeller der pasienten ligger passivt direkte p\xc3\xa5 bakken_NEWLINE_- Ved opphold i sj\xc3\xb8en i forbindelse med ulykker_NEWLINE_- Lav aktivitet i kulde_NEWLINE_- Nedkj\xc3\xb8ling skjer og mye raskere i kombinasjon med skade / sykdom / alkoholinntak som p\xc3\xa5virker allmenntilstanden_NEWLINE_- N\xc3\xa5r pasienten har en annen skade, f.eks bl\xc3\xb8dning, ogs\xc3\xa5 dersom det er 30 varmegrader i luften. Soldater som er blitt skutt i Irak/Afghanistan har f\xc3\xa5tt hypotermi.\n_START_SECTION_\nFaremomenter med nedkj\xc3\xb8ling\n_START_PARAGRAPH_\n- \xc3\x98ker bl\xc3\xb8dningsfaren / senker levringsevne (koagulering, blodet stopper, blodet er tynt)_NEWLINE_- Tapper pasienten for krefter_NEWLINE_- Er i seg selv livstruende opp mot hjertestans'